b"\n_START_ARTICLE_\nBatalla de Caer Caradoc\n_START_SECTION_\nPreparacions\n_START_PARAGRAPH_\nCaratac escoll\xc3\xad un terreny muntany\xc3\xb3s, posicionant als seus homes en terreny elevat. Les seves tropes probablement estaven formades per guerrers dels Ord\xc3\xb2vics, si b\xc3\xa9 hi podia haver tamb\xc3\xa9 guerrers Silurs. La posici\xc3\xb3 escollida era relativament f\xc3\xa0cil de defensar alhora que dificultava l'avan\xc3\xa7 rom\xc3\xa0. All\xc3\xad on el terreny era m\xc3\xa9s pla, Caratac orden\xc3\xa0 aixecar defenses amb grans roques defensades per arquers. Davant seu hi havia un riu, probablement el Severn o el Riu Tern._NEWLINE_Davant d'aquestes defenses, el comandant rom\xc3\xa0, Publi Ostori Escapula dubt\xc3\xa0 en ordenar l'assalt, per\xc3\xb2 finalment fou conven\xc3\xa7ut per l'entusiasme dels seus homes_NEWLINE_Les tropes romanes creuaren el riu sense dificultat, quedant a l'abast dels defensors brit\xc3\xa0nics que els reberen amb una pluja de projectils. R\xc3\xa0pidament, les legions es protegiren sota els escuts adoptant la formaci\xc3\xb3 en testudo i arribaren fins a les primeres defenses, que prengueren a l'assalt. _NEWLINE_Els romans es mostraren superiors en el combat cos a cos i els britons es retiraren cap a les muntanyes, perseguits pels romans. Entre la pesada infanteria romana i els auxiliars, aconseguiren rodejar als homes de Caratac i derrotar-los completament. _NEWLINE_L'esposa i filles del l\xc3\xadder rebel foren fetes presoneres, mentre que el seu germ\xc3\xa0 es rend\xc3\xad als romans, per\xc3\xb2 el mateix Caratac aconsegu\xc3\xad escapar i buscar refugi entre els brigants. Per la seva mala sort, la reina Cartimandua era lleial a Roma i l'entreg\xc3\xa0 als romans carregat de cadenes. _NEWLINE_Caratac fou exhibit durant el triomf de l'emperador Claudi, per\xc3\xb2 m\xc3\xa9s tard fou capa\xc3\xa7 de defensar-se amb un discurs que li don\xc3\xa0 la llibertat, juntament amb la seva fam\xc3\xadlia."